Ουρανούπολη Χαλκιδικής

Η Ουρανούπολη είναι παραθαλάσσιο χωριό της περιφερειακής ενότητας Χαλκιδικής και η κύρια πύλη εισόδου για το Άγιο Όρος. Βρίσκεται στη βορειοδυτική πλευρά της χερσονήσου του Άθω της Χαλκιδικής και αποτελεί τον τελευταίο κατοικημένο οικισμό προ του Άθω. Το 2011 αριθμούσε πληθυσμό 826 κατοίκους, οι οποίοι ασχολούνται κυρίως με τον τουρισμό και με την αλιεία. Αποτελεί επίσης ομώνυμη τοπική κοινότητα στον δήμο Αριστοτέλη. Η απόστασή της από τη Θεσσαλονίκη είναι 132 χιλιόμετρα και από την έδρα του Δήμου 17. Ο καθεδρικός ναός είναι του Αγίου Κωνσταντίνου και Ελένης.

Στην Ουρανούπολη μεταξύ άλλων λειτουργούν ιατρείο, το γραφείο προσκυνητών όπου οι προσκυνητές παραλαμβάνουν το διαμονητήριό τους για να ταξιδέψουν στο Άγιον Όρος, λιμενικό τμήμα, νηπιαγωγείο, δημοτικό σχολείο, αστυνομικός σταθμός και ενεργός πολιτιστικός σύλλογος, που διοργανώνει νυχτερινές εκδηλώσεις με πανσέληνο τον Αύγουστο, όπως επίσης και με τα «Ουρανοπολίτικα» τον Ιούλιο. Σε απόσταση 2 χιλιομέτρων βρίσκεται η μονή Ζυγού, ένα από τα πρώτα μοναστήρια που ιδρύθηκαν το 10ο αιώνα και είναι προσπελάσιμο και από γυναίκες, καθώς εδαφικά δεν ανήκει στην επικράτεια του Αγίου Όρους. Λίγο πριν από τα σύνορα του Αγίου Όρους βρίσκεται το Φραγκόκαστρο, ενθύμιο της περιόδου της Φραγκοκρατίας στην περιοχή. Από το λιμάνι της Ουρανουπόλεως καθημερινά πραγματοποιούνται οι θαλάσσιες συγκοινωνίες για το Άγιον Όρος καθ' όλη τη διάρκεια του έτους.

 Ιστορικά στοιχεία 
Το σημερινό χωριό κτίστηκε στη θέση αρχαίας πόλης. Η τελευταία ιδρύθηκε το 315 π.Χ. από τον Αλέξαρχο, ο οποίος ήταν αδερφός του Κάσσανδρου. Αυτός οικοδόμησε την Ουρανούπολη πάνω στα ερείπια της αρχαίας Σάνης, που είχε καταστραφεί από τον Φίλιππο Β΄. Πρόκειται για την ίδια πόλη (Ακρόθωοι) των αρχαίων γεωγράφων.

Σε νομίσματα που έχουν βρεθεί αναγράφονται οι λέξεις «Ουρανίας Πόλεως» και «Ουρανιδών Πόλεως» με τη μορφή της θεάς Ουρανίας Αφροδίτης. Υπήρξε μετόχι και κτήμα της μονής Βατοπεδίου. Στα νοτιοδυτικά του χωριού βρίσκεται ο πύργος της Ουρανούπολης που χρονολογείται από τον 14ο αιώνα, αναπαλαιώθηκε έπειτα από σεισμό τον 19ο αιώνα και σήμερα ένα από τα παρακείμενα κτήρια στεγάζει τα γραφεία της κοινότητας. Στον πύργο κατοίκησαν πρόσφυγες κυρίως από την Προποντίδα μετά το 1922 αλλά και το ζεύγος Λοκ το 1928. Η Ουρανούπολη έλαβε τη σημερινή της ονομασία γύρω στο 1960, οπότε και ξεκίνησε να αναπτύσσεται τουριστικά.

 Αθλητισμός 
Το χωριό της Ουρανούπολης έχει μεγάλη ιστορία και σε αθλητικό επίπεδο, μέσω του σωματείου "Αθλητικός Σύλλογος Ουρανούπολης", γνωστός πιο απλά και ως "Α.Σ. Ουρανούπολης". Ο εν λόγω σύλλογος έχει στεγάσει κατά καιρούς διάφορα αθλήματα, ωστόσο τα τελευταία χρόνια διατηρείται ενεργό μόνο το ποδοσφαιρικό του τμήμα (Α.Μ. ΕΠΟ: 3877), το οποίο αγωνίζεται στα τοπικά πρωταθλήματα της Ένωσης Ποδοσφαιρικών Σωματείων Χαλκιδικής. Το 2017 μάλιστα κατέκτησε το Πρωτάθλημα Β' Κατηγορίας, μόλις δύο χρόνια μετά την επανεμφάνισή του και μετά από πολυετή απουσία από τα γήπεδα της Χαλκιδικής. Ο Α.Σ. Ουρανούπολης διατηρούσε στο παρελθόν και τμήματα μπάσκετ ανδρών και γυναικών, με σημαντικότερη διάκριση την πρώτη θέση που κατέκτησε το ανδρικό τμήμα στη Β' Κατηγορία του τοπικού Πρωταθλήματος Χαλκιδικής το 2008. 

 Παραπομπές 

Κατηγορία:Δήμος Αριστοτέλη
Κατηγορία:Χωριά της περιφερειακής ενότητας Χαλκιδικής
Κατηγορία:Δήμος Σταγίρων-Ακάνθου
Κατηγορία:Λιμένες της Ελλάδας